**Заняткі 16 – “Школа”**

**Зарадка:**

Як жывеш? Вось так! (паказваем вялікія пальцы)

А плывеш? Вось так! (грабем рукамі)

А бяжыш? Вось так! (бяжым на месцы)

Сеў ды спіш? Вось так! (галаву набок, рукі пад шчаку)

Пацягніся! Вось так! (пацягваемся)

Нахіліся! Вось так! (нахіл з выцягнутымі рукамі)

Азірніся! Вось так! (скруткі торса ўправа ды ўлева)

І садзіся.

Першы ўрок у нас – **беларуская мова**

*дыктоўка: запісваем па парадку літары, потым чытаем наадварот*

Е Ц Е В С Ў Ы С Р У К Я Ы Ш П Е Л Й А Н А В О Н А Н А В О М – МоваНанова – найлепшыя курсы ў свеце.

**Сяргей Міхалкоў. Пераклад Алены Церашковай**

**“Чыстапісанне”**

Выводжу цвёрдаю рукой:

“Да-е ка-ро-ва ма-ла-ко”.

Па літарцы, за складам склад

Устануць, нібы на парад.

Спачатку “да”, а потым “е”.

Ужо агораў я “дае”,

Ужо агораў я “дае”,

І тут… паперу пёрка рве.

Старонку гэтую далоў

І перапісваем наноў.

Выводжу літары свае:

“Ка-ро-ва ма-ла-ко да-е.”

“Ка-ро-ва ма-ла-ко да-е”?

Зусім не гэта трэба мне.

Дае карова малако!

Перапісаць, такі закон.

Закрэсліваю я радок,

Зноў за кручком вяду кручок:

“Да-е ка-ро-ва ма-ла-ко”.

Ды спатыкнуўся я на “ко”,

І клякса чорнаю смалой

Заліла “ко”, і “мо”, і “ло”.

Яшчэ адну старонку прэч!

Як усё гэта недарэчна!

А за вакном мае сябры

Ганяюць мячык па двары…

Вішчыць суседзкі шчанючок…

Звініць у ровара званок…

Ізноў даводзіцца старацца.

Пакінуць нельга мне пакой.

“Да-е ка-ро-ва ма-ла-ко.”

Фу! Стаць вучоным – гэта праца!

**Перапынак. Інсцэніруем показкі пра школу.**

1 - Прывітанне! Чаму ты ўчора не была у школе?

2 – Мой старэйшы брат захварэў!

1– А ты тут пры чым?

2 – А я каталася на ягоным “веліку”!

3 – Салют! Ты хатняе заданне зрабіў?

4 – Не, у мяне тата ў камандзіроўку з’ехаў!

3. – На, паглядзі!

4 – Ого! Як прыгожа напісана! Хто гэта табе зрабіў заданне?

3 – Не ведаю! Я ўчора рана пайшла спаць!

5 – Здароў! Ты ўсё вывучыў?

6 – Так!

5 – Тады будзеш мне падказваць!

6 – Не буду! Настаўнік кажа, калі падказваюць, адзнака ніжэй на бал!

5 – Правільна! Ты падкажаш на 10, ён паставіць 9. А калі ты не падкажаш, ён паставіць 2!

**Урок матэматыкі.**

*Пазнай лічбу, намалюй яе ў паветры на ўвесь свой рост.*

Што за тонкі калок?

Што за востры насок?

Са старонкі глядзіць

Лічба першая – АДЗІН.

Шыя, гнутая дугой,

Хвост валочыць за сабой.

Дзе ж падзелась галава?

Пазнаеце лічбу ДВА ?

Як адзін кручок-гарэза

На другі кручок залезе,

Тут абодвух і бяры:

Атрымалась лічба ТРЫ.

На кароткай тонкай ножцы

Паскакала па дарожцы

З вострым локцікам задзіра.

Гэта – лічбачка ЧАТЫРЫ.

Зьверху – шапка-бесказырка,

Ўнізе – пуза, ў пузе – дзірка!

Нас спынілась прывітаць,

Несумненна, лічба ПЯЦЬ.

Зьверху – кругленькі кручок,

Зьнізу – пухленькі бачок.

Хто ты, як жа ты завесься?

- Я завуся лічба ШЭСЬЦЬ.

Па радку як па дарожцы

На прыгожай тонкай ножцы

Годна шапачку нясе

Прыгажуня – лічба СЕМ.

Два вясёлыя калечкі

Утварылі чалавечка:

Галава, жывот, і вось

Атрымалась лічба ВОСЕМ.

Доўга мы дзівіліся!

Як вачам паверыць?

ШЭСЬЦЬ перакулілася –

Атрымалась ДЗЕВЯЦЬ

Абаранак прыкаціўся,

На радочку прыпыніўся.

Хто такі ён і адкуль?

- Лічба я, завуся НУЛЬ.

(Алена Церашкова, “1,2,3,4,5 – давайце лічбы вывучаць”)

**перапынак**

Гэта – вялікі перапынак, і мы ідзем у сталоўку. Ідзеш у сталоўку – бяры з сабой... алоўкі.

На талерках малюем сняданак. Смачна вам ... маляваць. Частуем адно аднаго.

**урок “Чалавек і свет”.**

 Што знаходзіцца пасярод ракі Сож? (Літара о)

 Якія словы маюць сто зычных? (Стог, стол, стогн)

 Якую іголку знойдзеш у моры? (Мокрую)

 Што вы чуеце ў пачатку ўрока? (Званок, ў)

 Чым пачынаецца вясна і восень? (Літарай в)

Няведкавы загадкі – папраў адгадкі.

Шэры мякенькі клубок

З печы на падлогу скок!

Ён вуркоча як матор,

А завуць яго… БАБЁР.

З восені салодка спаў,

Па вясне галодны ўстаў.

Чуеш, ломіцца праз лес…

ШАСЦІСОТЫ МЭРСЭДЭС.

Даўгадзюбы і цыбаты

На буслянцы ладзіць хату.

Гэта з выраю, здалёк

Прыляцеў наш… МАТЫЛЁК.

Спрытна моркву выбіраюць,

Ад лісіцы уцякаюць,

Скачуць весела ў бары

Касавокія… ЗУБРЫ.

(Алена Церашкова)

Лагарытміка (перавальваемся з наги на нагу):

Раз мядзведзь шукаў дарогу да суседа ў бярлогу.

Аж да ночы праблукаў, ледзьве адрас адшукаў.

І сказаў суседу:

* Не, заўтра ты шукай мяне! (Алена Церашкова)